**Xosé Ignacio Carro Otero**, nado en Santiago de Compostela o 31 de xullo de 1942 e finado na mesma cidade o 23 de abril de 2021, foi un médico, antropólogo, docente e académico galego, ademais de destacado investigador da historia e da arte, especialmente das compostelás.

En 2022 foi Medalla de Galicia a título póstumo.

Traxectoria
-----------

Membro dunha coñecida familia compostelá (era sobriño de Xesús Carro García e curmán de Francisco Xavier Carro Rosende) xa desde moi novo interesouse fondamente, por un lado, na bioloxía e na antropoloxía e, por outro, na arte de Compostela, (antes de rematar o bacharelato xa era un especialista na catedral de Santiago, onde traballou de guía e onde levaba aos seus amigos e compañeiros a visitar o seu tellado, nunca época na que estas visitas non eran doadas).

Para perfeccionar a súa formación en antropoloxía e arqueoloxía percorreu diversos museos e institucións antropolóxicas europeas, como o *Deutsch Archeologischer Institut*, onde estudou a técnica antropolóxica de campo (1968-70), asistindo, entre outros, aos cursos *XI Corso di Prospezioni Acheologiche* no *Instituto Lerici* de Roma (1974) e o *I Curso de Antropología Forense* na Universidade Complutense, Madrid (1976).

### Actividades como anatomista e antropólogo

Na facultade de Medicina da universidade de Santiago foi, sucesivamente, alumno interno de Anatomía e profesor de Anatomía Humana Descritiva e Topográfica, coas súas Técnicas Anatómicas. Nesta universidade licenciouse en medicina, obtendo o título de doutor pola mesma en 1971 coa tese titulada *Anatomía antropológica antigua del pueblo gallego*.

Entre 1970 e 1973 foi profesor de Antropoloxía na facultade de Bioloxía da universidade de Santiago. Entre 1970 e 1991 foi, ademais, profesor de Bioloxía humana e de Historia da Medicina.

En 1973 foi nomeado, por oposición, profesor adxunto de Anatomía na facultade de Medicina de dita universidade, da que foi Secretario e director do Departamento de Anatomía.

#### Académico

O día 11 de xuño de 1993 ingresou na Real Academia de Medicina e Cirurxía de Galicia, ocupado a Cadeira Historia da Medicina. En 2014 foi o presidente desta douta institución, na que desempeñou desde o ano 1994 os cargos sucesivos de bibliotecario, vicesecretario e secretario xeral. Ademais, foi *Asesor Especial* do Presidente da Xunta de Galicia.

Foi membro correspondente das Reales Academias españolas de Medicina, de la Historia y de Bellas Artes; Académico de Mérito da portuguesa da Historia e correspondente das tamén portuguesas das Ciências e Belas-Artes, e correspondente da Academia de la Historia de la República Dominicana.

Entre outras institucións pertenceu, tamén, á Sociedad Anatómica Española, ás Sociedades portuguesas de Antropología e Etnología, de Estomatología Arqueológica, de Historia da Medicina e de Filosofía Médica.

Desde o 22 de outubro de 1967 era membro correspondente da Real Academia Galega.

#### Liñas de investigación

As súas principais áreas de investigación foron a anatomía, a antropoloxía física e a historia da Medicina, materias nas que dirixiu 18 teses de licenciatura e 4 teses de doutoramento. Publicou máis de 50 artigos especializados e outros 259 —de temática médica e paramédica— en periódicos e revistas.

Realizou numerosas investigacións antropolóxicas sobre a poboación galega actual, analizando os grupos sanguíneos do sistema AB0, e os dermatóglifos palmares e dixitais.

Pronunciou cerca de 900 conferencias, en máis de 14 países, a maioría delas sobre antropoloxía, historia da medicina e hidroloxía médica.

#### Outras actividades

Foi o secretario dos Comités Organizadores do VI Congreso de la Sociedad Anatómica Española e da IX da Luso-Hispano-Americana de Anatomía (1968) e do "VI Congreso das Reais Academias Nacionais de Medicina" (1999). Achegou 50 relatorios a diversos Congresos nacionais e internacionais.

Organizou 4 exposicións histórico-médicas: dúas sobre a *Escola Médica Compostelá* (1967 e 1968); a conmemorativa do profesor Nóvoa Santos (1983), e a conmemorativa do profesor Rodríguez Cadarso, así como unha mostra antolóxica do libro anatómico antigo (1984), e creou un Museo Médico permanente radicado en Santiago de Compostela (1975).

Foi Tenente de alcalde da cidade de Santiago (1974-75), Comisario Xacobeo (1991-93), Asesor Especial do Sr. Presidente Manuel Fraga Iribarne (1994-2005).

### Actividades como arqueólogo

En Galicia participou en varias campañas de escavacións arqueolóxicas (necrópoles de Ropupar, Adro Vello, San Martiño de Mondoñedo, Moraime, Cova do Rei Cintolo, vila e necrópole de Medos e estación de Outeiro do Cribo).

Premios distincións e condecoracións
------------------------------------

### Bolsas de estudos

* Iniciación a la investigación (1967)
* Fomento a la investigación" (1969)
* Bolsa de estudos do *Ministero Italiano degli Affari Esteri* (1974)

### Premios

* Premio *Gallego del Año*, de *El Correo Gallego*, correspondente a abril de 1998.
* *Insignia de Ouro* da asociación Fillos e Amigos da Estrada (1992)
* *Centolo de Ouro* do Concello do Grove (1990)
* *Salmón de Ouro* do Concello da Estrada.

### Condecoracións

Españolas
* Orden Civil de Sanidad (Encomenda)
* Orden del Mérito Civil (Encomenda con placa)
* Orden del Mérito Naval (Gran Cruz)

Portuguesas
* Orde Civil do Infante Dom Henrique (Gran Cruz). Outorgada o 23 de novembro de 1992.
* Orde Militar de Santiago da Espada (Comendador). Outorgada o 23 de agosto de 1996.

Principais publicacións
-----------------------

### Anatomía humana e Historia da Medicina

* 1982 — *Seminarios de Historia de la Medicina*.
* 1884 — *Prácticas de Biología Humana*.
* 1984 — *Seminarios de Biología Humana*.
* 1988 — *Materiais para unha Historia da Medicina Galega* (2 vols.). Santiago de Compostela: Xunta de Galicia. Consellería de Sanidade e Servizos Sociais. ISBN 978-84-453-2363-2 / ISBN 978-84-453-2361-8.

### Arte

* 1974 — *Museo de Arte Sacro del Momasterio de San Pelayo de Antealtares*.
* 1976 — *Guìa de Santiago de Compostela*.
* 1993 — *Boente*. Xunta de Galicia / Casa de Galicia. ISBN 84-453-0704-5.
* 1997 — *Santiago de Compostela*. León: Editorial Everest. ISBN 84-241-3625-X.
* 2012 — *Cátredra 'Jorge Juan'. Ciclo de conferencias: curso 2010-2011*. A Coruña: Universidade da Coruña. ISBN 84-9749-532-5.

Vida persoal
------------

Atopárono morto na súa casa da rúa do Penedo (Conxo), aparentemente de causas naturais.

Notas
-----

1. ↑  Galicia, Xunta de (15 de xullo de 2022). "DECRETO 128/2022, do 14 de xullo, polo que se concede a Medalla de Galicia na súa categoría de ouro". *Diario Oficial de Galicia* (135): 40072.
2. 1 2  "Carro Otero, José Ignacio", na *Gran Enciclopedia Gallega*, volume 5, p. 119. Santiago / Gijón: Silverio Cañada, Editor. ISBN 84-7286-040-10.
3. 1 2 3 4 5  Biografía Arquivado 25 de maio de 2014 en Wayback Machine. na web da RAMCG.
4. ↑  José Ignacio Carro Otero, hoy en los martes de 'La Rosaleda' Diario *Atlántico* (Vigo), 16/04/2013.
5. ↑  Membros da Academia Arquivado 20 de xuño de 2014 en Wayback Machine.. RAG.
6. ↑  El doctor José Ignacio Carro Otero imparte hoy en la Capilla Real del Hostal dos Reis Católicos, en Santiago, una conferencia titulada 'Información médica contenida en el Liber Sancti Iacobi o Códice Calixtino'. Diario *La Región* (Ourense), 16/04/2013.
7. ↑  Varela, Gonzalo Carro. "Medalla de Galicia para o Dr. Carro, meu pai". *www.elcorreogallego.es*. Consultado o 2022-07-24.
8. ↑  "José Carro Otero recibe en Marín la Gran Cruz del Mérito Naval". 20 febreiro 2010. Arquivado dende o orixinal o 13 de abril de 2018. Consultado o 12 abril 2018.
9. 1 2  Presidência de Portugal. Ordens Honoríficas Portuguesas.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.

### Outros artigos

* Real Academia de Medicina e Cirurxía de Galicia

### Ligazóns externas

* José I. Carro Otero revisa as rutas marítimas de peregrinación de Islandia a Turquía en DUVI, 27/01/2010.
* Conferencia del Dr. José Ignacio Carro Otero "Información médica contenida en el *Liber Sancti Iacobi* o Códice Calixtino". Capela Real do Hostal dos Reis Católicos. Fotos.
* Carro descubre dolencias 'diabólicas' y curas milagrosas en el Códice Calixtino Arquivado 30 de xuño de 2013 en Wayback Machine. Diario *El Correo Gallego*, 17/04/2013.

|  |  |
| --- | --- |
| Control de autoridades | 
* Wd: Q20535831
* WorldCat
* VIAF: 47585914
* BNE: XX1125683
* Dialnet: 534126
* GND: 1057396109
* ISNI: 0000000066367949
* LCCN: n94082088
* NTA: 134327160
* PTBNP: 58433
* SUDOC: 074078046

 |